Diari Oficial de la Generalitat Valenciana


Sumari del DOGV 5471, del 15-03-2007 (2007/3410)

RESOLUCIÓ de 28 de febrer de 2007, del President del Consell Valencià de Cultura, per la qual es convoca el Concurs Literari i d'Il·lustració sobre Incendis Forestals.
-----------------------------------------------------------------------------------------------------------------------------------------------------------------------

### Dades del document

Número de DOGV
:   5471

Data del DOGV
:   15-03-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/3410


Data del document
:   20-02-2007

Organisme emissor
:   Consell Valencià de Cultura

Tipus de document
:   Resolució

Descriptors 

:   * literatura
    * distinció honorífica
    * premi cultural

El Ple del Consell Valencià de Cultura, preocupat pels incendis que cada any assolen els boscos, empobrint el patrimoni natural valencià, alterant el paisatge i amenaçant la nostra qualitat de vida, va acordar en la sessió 22 de desembre de 2006, organitzar un concurs de creació literària i d'il·lustració, sobre la repercussió dels incendis forestals en les nostres vides.   
La iniciativa pretén fer sensibles els jóvens a l'extrema gravetat d'estos incendis, i també fomentar la seua capacitat creativa, convertint-los no sols en receptors, sinó també en portaveus d'un objectiu comú: protegir i conservar els boscos valencians i la seua biodiversitat, per a nosaltres i els nostres descendents.  
De conformitat, i fent ús de les competències assignades en la Llei 12/1985, de 30 d'octubre, de la Generalitat Valenciana, del Consell Valencià de Cultura, i del Decret 202/1998, de 15 de desembre, del Govern Valencià, pel qual s'aprova el Reglament d'Organització i Funcionament del Consell Valencià de Cultura, i d'acord amb la Llei 38/2003, de 17 de novembre, General de Subvencions, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, resolc:  
Primer  
Convocar el Concurs Literari i d'Il·lustració sobre Incendis Forestals, així com aprovar les bases per què es regula esta convocatòria, que s'inclouen com Annex I d'esta resolució.  
Segon  
Els premis concedits en virtut d'esta convocatòria seran sufragats a càrrec de l'aplicació pressupostària 64.54.22.910.95.5, línies de subvenció "T1102000 i T1103000 " del Pressupost del Consell Valencià de Cultura per a l'any 2007.  
DISPOSICIÓ FINAL  
Contra la present resolució, que posa fi a la via administrativa, podran els interessats interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, directament, recurs contenciós administratiu davant de la Sala Contenciosa administratiu del Tribunal Superior de Justifica de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció contenciós administrativa, sense perjuí que s'utilitze qualsevol altra via que es considere oportuna.  
València, 28 de febrer de 2007.- El president: Santiago Grisolía.  
ANNEX I  
Bases per a la concessió del Concurs Literiari i d'Il·lustració sobre Incendis Forestals  
BASES GENERALS  
1) Poden prendre part en els concursos convocats tots els alumnes dels centres públics, concertats i privats de la Comunitat Valenciana, que estiguen cursant estudis d'ESO o de Batxillerat.  
2) Els centres docents han de reunir tots els treballs presentats pels seus alumnes i enviar-los, abans del 15 de maig, de 2007, a esta direcció:  
Consell Valencià de Cultura  
Per al Concurs d'Incendis Forestals,  
Palau de Forcalló,  
Carrer Museu núm. 3.  
46763-VALÈNCIA  
No s'admetran els treballs enviats per correu electrònic.  
3) Un jurat nomenat pel Consell València de Cultura seleccionarà un treball per cada curs d'ESO i de Batxillerat, tant en la modalitat literària com en la d'il·lustració.  
4) Els treballs premiats, i els altres que el jurat trie, passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels autors i dels centres en què estudien.  
5) A l'autor de cada treball seleccionat se li concedirà un Premi, consistent en material escolar, per valor de cinc-cents (500) euros, una medalla commemorativa i un diploma del Consell Valencià de Cultura.  
6) Als centres docents que hagen aconseguit el nombre més gran de seleccionats en cada nivell (ESO i Batxillerat) i modalitat se'ls obsequiarà amb material docent per valor de mil (1.000) euros, una medalla commemorativa i un diploma del Consell Valencià de Cultura.  
7) Els centres docents poden començar a enviar treballs des del moment de la publicació de la convocatòria. Com s'indica en la base 5, la data límit de recepció dels treballs a la seu del Consell Valencià de Cultura és el 15 de maig.  
8) Els veredictes del jurat seran inapel·lables, i es faran públics en el transcurs de l'acte de lliurament dels premis, 5 de juny de 2007, Dia Mundial del Medi Ambient. El Consell Valencià de Cultura es reserva la possibilitat de modificar la data de l'acte de lliurament.  
9) Els premis no podran ser declarats deserts.  
10) Els treballs no premiats podran ser retirats en un termini de tres mesos, transcorreguts els quals s'entendrà que el concursant renuncia als seus drets.  
11) La participació en el concurs implica el coneixement i l'acceptació íntegra de les bases.   
BASES DEL CONCURS LITERARI  
1) Els textos presentats han de ser inèdits, han d'estar escrits en qualsevol dels dos idiomes oficials de la Comunitat Valenciana, i han de tractar el tema dels incendis forestals des de l'òptica de l'autor.  
2) Cada alumne pot presentar un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) folis.  
3) En cada text han de constar, en lloc ben visible, el nom de l'autor o autora, el curs i el nivell a què pertany, i el centre docent.  
BASES DEL CONCURS D'IL·LUSTRACIÓ  
1) Les obres presentades han de ser originals i tractar el tema dels incendis forestals des de l'òptica de l'autor.  
2) Cada alumne presentarà una sola obra, en format A-4 i suport Guarro-Geler o semblant. Les obres poden presentar-se en color o en blanc i negre, i poden ser de qualsevol tècnica -si bé s'aconsella evitar tècniques poc estables, com el pastel i les ceres. Si són collages, s'hi han d'evitar materials que puguen desprendre's del suport, i també l'ús d'imatges no originals.  
3) Cada obra portarà un lema. En un sobre adjunt i tancat es faran constar el nom de l'autor o autora, el curs i el nivell a què pertany, i el centre docent. En l'exterior del sobre figurarà el lema triat.  
4) Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5) El Consell Valencià de Cultura considerarà la possibilitat de triar una de les obres premiades, independentment del nivell a què corresponga, i publicar-la en cartells o en fullets destinats a la prevenció dels incendis forestals. En tal cas, en el cartell o fullet es faran constar les dades de l'alumne i del centre escolar a què pertany.